b'\n_START_ARTICLE_\nJevgeni Onegin (ooper)\n_START_PARAGRAPH_\n"Jevgeni Onegin" op. 24 (vene keeles "\xd0\x95\xd0\xb2\xd0\xb3\xd0\xb5\xd0\xbd\xd0\xb8\xd0\xb9 \xd0\x9e\xd0\xbd\xd0\xb5\xd0\xb3\xd0\xb8\xd0\xbd") on Pjotr T\xc5\xa1aikovski ooper kolmes vaatuses, seitsmes pildis, mis valmis 1878. aastal. Ooperi libreto on koostatud koost\xc3\xb6\xc3\xb6s Konstantin \xc5\xa0ilovskiga Aleksandr Pu\xc5\xa1kini samanimelise v\xc3\xa4rssromaani p\xc3\xb5hjal. Libreto kirjutamisel on kasutatud Pu\xc5\xa1kini romaani algup\xc3\xa4raseid v\xc3\xa4rsse ja on valitud just need stseenid, mis kajastavad kangelaste tundemaailma. Lisaks kirjutas T\xc5\xa1aikovski ise teksti Lenski arioosole esimese vaatuse esimeses stseenis ja suure osa v\xc3\xbcrst Gremini aaria s\xc3\xb5nadest kolmanda vaatuse esimeses stseenis. Lugu ise jutustab isekast kangelasest Jevgeni Oneginist, kes l\xc3\xbckkab kahetsuseta tagasi noore naise armastuse ja oma kergemeelsusest duellile sattudes tapab oma s\xc3\xb5bra Lenski._NEWLINE_Ooper on episoodiline, selles puudub j\xc3\xa4rjepidev s\xc3\xbc\xc5\xbeee, tegemist on valitud paladega Onegini elust. Seet\xc3\xb5ttu pani helilooja ooperi alapealkirjaks "l\xc3\xbc\xc3\xbcrilised stseenid". Et algup\xc3\xa4rane lugu oli v\xc3\xa4ga tuntud, siis eeldas T\xc5\xa1aikovski, et publik t\xc3\xa4idab ise l\xc3\xbcngad. Ooper esietendus 1879. aasta m\xc3\xa4rtsis Moskva V\xc3\xa4ikeses Teatris ja kanti ette Moskva konservatooriumi \xc3\xbcli\xc3\xb5pilaste poolt. Laiemale publikule tutvustati ooperit juba jaanuaris 1881 Moskva Suures Teatris Enrico Modesto Bevignani dirigeerimisel ning seda lavastust saatis suur menu. Esiettekanne Peterburi Maria Teatris oktoobris 1884 Eduard Napravniku juhatusel, t\xc3\xb5i juba l\xc3\xb5pliku l\xc3\xa4bil\xc3\xb6\xc3\xb6gi k\xc3\xb5igepealt vene ja hiljem ka rahvusvahelisel laval.\n_START_SECTION_\nSisukokkuv\xc3\xb5te\n_START_PARAGRAPH_\nTegevus toimub maal Larinite m\xc3\xb5isas ja Peterburis 1820. aasta paiku._NEWLINE_I vaatus_NEWLINE_Larinite m\xc3\xb5isa saabuvad ilusal augusti\xc3\xb5htul k\xc3\xbclalised, naaberm\xc3\xb5isnik Lenski koos s\xc3\xb5ber Jevgeni Oneginiga. Lenski, l\xc3\xbc\xc3\xbcrilise hingelaadiga noor poeet, on armunud r\xc3\xb5\xc3\xb5msameelsesse peret\xc3\xbctresse Olgasse. Onegin viibib m\xc3\xb5isas esmakordselt ja avaldab romantilise hingega nooremale peret\xc3\xbctrele Tatjanale s\xc3\xbcgavalt sentimentaalset m\xc3\xb5ju. Tatjana armub Oneginisse ja otsustab talle kirjutada ning k\xc3\xb5neleda avameelselt oma tunnetest. Saades Tatjana kirja, ei oska Onegin hinnata neiu siiraid tundeid. Ta n\xc3\xa4itab v\xc3\xa4lja huvipuudust noore naise vastu ja soovitab Tatjanal varjata oma hingeelamusi. See t\xc3\xa4hendab Tatjanale tema t\xc3\xbctarlapseideaalide kokkuvarisemist,_NEWLINE_II vaatus_NEWLINE_25. jaanuar - Tatjana t\xc3\xa4histab nimep\xc3\xa4eva peoga. Lenski on j\xc3\xa4lle kaasa kutsunud Onegini, kes on juba t\xc3\xbcdinenud provintslikust m\xc3\xb5isaseltskonnast. Igavuse peletamiseks hakkab ta provotseerima Lenskit, tehes komplimente Olgale. S\xc3\xb5prade vahel tekib t\xc3\xbcli, mis p\xc3\xa4\xc3\xa4dib duellikutsega Lenski poolt. Duell l\xc3\xb5peb Lenski surmaga._NEWLINE_III vaatus_NEWLINE_M\xc3\xb6\xc3\xb6dunud on m\xc3\xb5ned aastad. Tatjana on abiellunud j\xc3\xb5uka aristokraadi, hallip\xc3\xa4ise V\xc3\xbcrst Greminiga. Onegin on veetnud vahepealsed aastad v\xc3\xa4lismaal. N\xc3\xbc\xc3\xbcd kohtuvad nad Gremini majas korraldataval ballil. N\xc3\xa4hes naist suursuguse seltskonnadaamina, t\xc3\xa4rkab Oneginis armastus. P\xc3\xa4rast balli kirjutab Onegin Tatjanale hulga armastuskirju, r\xc3\xa4\xc3\xa4kides kirglikult oma armastusest. Ka Tatjana s\xc3\xbcdames pole kirg kustunud, kuid tal j\xc3\xa4tkub j\xc3\xb5udu endast v\xc3\xb5itu saada ja Onegini armastusavaldused tagasi l\xc3\xbckata.'